Մի խոսքով՝ կան պատեր, որոնք կարելի է և պետք է քանդել, ու կան պատեր, որոնք չի կարելի քանդել: Հասկանալի է, որ եթե այսօրվա Հայաստանում սկսենք դատել բոլոր նրանց, ովքեր նախկին իշխանությունների օրոք հանցանքներ են գործել, բանտերում պարզապես տեղ չի լինի: Ու հասկանալի է, որ ոչ մի դեպքում չի կարելի գնալ այդ ճանապարհով: Եթե հազարավոր, տասնյակ հազարավոր մարդիկ տարիներ շարունակ ի պաշտոնե ստիպված են եղել կատարել վերին իշխանությունների ապօրինի հրահանգները, այդ մարդկանց պետք է հանգիստ թողնել: Բայց մեծ համաներումը նախ և առաջ պիտի տեղի ունենա հասարակության գիտակցության մեջ, և, ի դեպ, ոչ բոլորի վրա է, որ պիտի տարածվի այդ համաներումը: Կան, չէ՞, Քրեական օրենսգրքում հոդվածներ, որ այսինչ հանցանքները կատարած մարդկանց այսինչ ժամկետով արգելվում է զբաղեցնել պետական պաշտոններ: